Ғәфүр Сәлихов — глобалләшеү шарттарында йәмғиәттең һәм дәүләттәрҙең артабанғы үҫешен, уларҙың үҙ-ара хеҙмәттәшлеген, нәҡ был осорҙа кешенең бар донъя кимәлендә барған процесстарҙа тотҡан ролен ғилми күҙлектән сығып тикшереүсе һәм үҙенең ғилми хеҙмәттәре менән Рәсәйҙә генә түгел, сит илдәрҙә лә киң танылыу алған республика философ-ғалимдәренең береһе. Фән докторы үҙен шулай уҡ башҡорт халҡының философик ҡараштарын һәм мәҙәниәтен әүҙем өйрәнеүсе итеп күрһәтте. Уның мәҡәләләре Башҡорт дәүләт университетында, Рәсәйҙә һәм күп сит илдәрҙәге ғилми-тикшеренеү һәм юғары уҡыу йорттарында нәшер ителгән йыйынтыҡтарҙа һәм төрлө фәнни журналдарҙа даими баҫылып килә. Дөйөм алғанда ул алты тиҫтәнән артыҡ ғилми хеҙмәт авторы.